## La Generalitat oferix 50 treballadors i 21 punts d’atenció per a reforçar el sistema de repartiment de les targetes de transport Recuperem València

*** Fins al moment, els ajuntaments han tramitat 24.424 targetes, el 23 % de les disponibles en els dos primers enviaments
* Martínez Mus confirma que els consistoris que més targetes han tramitat són Xirivella, Algemesí i Benetússer
* La Generalitat ha fet este dijous un nou enviament de 27.000 targetes als ajuntaments, la qual cosa fa un total de 132.000 targetes disponibles**

La Generalitat ha oferit 50 treballadors de Vaersa i 21 punts autonòmics per a reforçar el dispositiu d’atenció per a la gestió i distribució de la targeta de transport gratuït Recuperem València destinada a les persones residents en les poblacions més afectades per les riuades.

Així ho ha confirmat el conseller de Medi Ambient, Infraestructures i Territori, Vicente Martínez Mus, després de reunir-se amb alcaldes i representants dels diferents ajuntaments. El repartiment de les targetes s’està duent a terme a través de les corporacions municipals amb el propòsit d’agilitzar el procés i que els veïns puguen arreplegar les targetes en les seues respectives localitats de residència.

“Per a facilitar esta tasca, la Generalitat ha oferit personal propi a les entitats locals que ho sol·liciten per a col·laborar i ajudar en la seua distribució, incrementant també els punts als quals es pot acudir per a sol·licitar-la”, ha confirmat Martínez Mus. Així, a més de les oficines PROP-DANA de Massanassa, Algemesí, Benetússer, Paiporta i Sedaví gestionades per la Conselleria de Justícia i Administració Pública, s’ha preparat el dispositiu per a habilitar el servici en 17 oficines més de la Conselleria d’Hisenda i Economia.

Des de l’obertura del procés de repartiment, dilluns passat, s’han sol·licitat 25.093 targetes, 24.360 de les quals a través dels ajuntaments i 733 de manera telemàtica, per part de persones que han perdut el vehicle i no residixen en els municipis més afectats. Fins al moment, els ajuntaments han tramitat 24.424 targetes, el 23 % de les disponibles, i Xirivella, Algemesí i Benetússer són els municipis que més tramitacions han fet.

Martínez Mus ha assegurat que, per a cobrir tota la possible demanda, “la Generalitat ha fet este dijous un nou enviament de 27.000 targetes als ajuntaments, que se sumen a les 105.000 que ja tenien disponibles, per la qual cosa, en total, els consistoris compten ara amb 132.000 targetes”.

“És important destacar que les persones menors de 31 anys de les localitats afectades ja tenen garantida la gratuïtat en el transport públic fins al 31 de juny, per la qual cosa no és urgent que sol·liciten la targeta en este moment, ja que no hi ha un termini establit per a la seua sol·licitud”, ha insistit el conseller.

La targeta Recuperem València permetrà als beneficiaris viatjar sense cap cost en Metrovalencia, Rodalia, EMT, Metrobús i autobusos autonòmics fins al 31 de desembre de 2025. La targeta estarà activa a partir del 24 de febrer.

**Dos modalitats de sol·licitud**

El procés d’entrega de les targetes s’ha organitzat en dos grups, considerant el grau d’afectació de cada municipi. En el primer grup, els residents de les 31 localitats més afectades podran sol·licitar la targeta a través dels seus respectius ajuntaments.

Es tracta de les localitats de Sedaví, Paiporta, Massanassa, Alfafar, Llocnou de la Corona, Benetússer, Picanya, Catarroja, Algemesí, Beniparrell, Aldaia, l’Alcúdia, Albal, Guadassuar, Riba-roja de Túria, Alaquàs, Sot de Chera, Riola, Chiva, Loriguilla, Cheste, Catadau, Pedralba, Utiel, Llombai, Montserrat, Godelleta, Quart de Poblet, Xirivella, Benicull de Xúquer i Gestalgar, així com les pedanies de València Castellar-l’Oliveral, Forn d’Alcedo i la Torre.

D’igual manera, s’han posat a disposició targetes de transport gratuïtes per als residents de municipis menys afectats que també hagen perdut el seu vehicle. Esta opció està destinada a localitats a on el percentatge de vehicles danyats durant la inundació siga inferior al 5 % del total del parc automobilístic municipal.

En este cas, les persones poden sol·licitar telemàticament fins a dos targetes de transport gratuït per cada vehicle danyat i serà l’Autoritat de Transport Metropolità de València l’encarregada d’enviar la targeta al domicili del sol·licitant.

Les localitats d’este segon grup són Montroi, Turís, Alginet, Torrent, Calles, Silla, Alfarb, Buñol, Polinyà de Xúquer, Carlet, Tous, Picassent, Caudete de las Fuentes, València, Vilamarxant, Requena, Alzira, Real, Alborache, Siete Aguas, Favara, Corbera, Alcàsser, Fuenterrobles, Chera, l’Énova, Benifaió, Manises, Macastre, Bugarra, Rafelguaraf, Cullera, Manuel, Yátova, Albalat de la Ribera, Mislata, Camporrobles, Sinarcas, Sollana, Dos Aguas, Chulilla, Carcaixent, la Pobla Llarga, Almussafes, Senyera, Paterna, Fortaleny, Bétera, Llíria, Tavernes de la Valldigna, Castelló i Sueca.

Fecha: 20/02/2025